
	1.
	Noteikumu projekts
3. Informācijas sistēmā datus par personām un mājsaimniecībām piešķirtajiem un izmaksātajiem sociālās palīdzības pabalstiem, piešķirtajiem un sniegtajiem sociālajiem pakalpojumiem, kā arī par cita veida pakalpojumiem un materiālu atbalstu (turpmāk – materiālais atbalsts) ievada un izmanto pašvaldību sociālais dienests, sociālo pakalpojumu sniedzējs un citas šo noteikumu minētās institūcijas. Ministrija izmanto šādus datus:
	Iebildums
Lūdzam izvērtēt un papildināt anotāciju ar skaidrojumu, kas pamatotu visas informācijas par materiālo atbalstu sniegšanu ministrijai  projekta 3.1.-3.4.apakšpunktā minētajiem nolūkiem. Vēršam uzmanību, ka informācija par materiālo atbalstu ietver daudz un dažādus datu veidus, tajā skaitā īpašu kategoriju datus, vienlaikus anotācijā nav vērtēts samērīgums un sniegts skaidrojums, kādēļ minētajiem nolūkiem nepieciešams saņemt visu informāciju par materiālo atbalstu, piemēram, ir vērtējams, vai valsts politikas izstrādei sociālās aizsardzības jomā ministrijai nepieciešams apstrādāt ziņas par Veselības un darbspēju ekspertīzes ārstu valsts komisijas atzinumu par īpašas kopšanas nepieciešamību, datums, numurs un periods, uz kuru tas izsniegts. Tieslietu ministrijas ieskatā katra nolūka sasniegšanai nepieciešams apstrādāt noteiktus personas datu veidus, tāpat projektā ietvertais regulējums ir veidojams saprotams un pārskatāms, proti, lai datu subjektam būtu izprotams, kādus tā datus un kādiem konkrētiem nolūkiem ministrija apstrādās to sasniegšanai.
Piedāvātā redakcija
-
	Santa Skutele (TM)

	2.
	Noteikumu projekts
35.14. Valsts zemes dienesta – valsts adrešu reģistra informācijas sistēmas datus informācijas sistēmā iekļauto adrešu atbilstības nodrošināšanai;
	Iebildums
Lūdzam precizēt projekta 35.14. apakšpunktu un attiecīgi anotāciju, ka Valsts adrešu reģistra informācijas sistēmas datus iegūst no Latvijas Atvērto datu portāla, jo atbilstoši Ministru kabineta 2021. gada 29. jūnija noteikumu Nr. 455 "Adresācijas noteikumi" 63. punktam Valsts zemes dienests nodrošina bez maksas piekļuvi Valsts adrešu reģistra informācijas sistēmas datiem Latvijas Atvērto datu portālā.
Piedāvātā redakcija
35.14. Latvijas Atvērto datu portāla – Valsts adrešu reģistra informācijas sistēmas datus informācijas sistēmā iekļauto adrešu atbilstības nodrošināšanai;
	Gita Rudzīte (VZD)

	3.
	Noteikumu projekts
36. Tiesības bez maksas saņemt ziņas no informācijas sistēmas, tai skaitā izmantojot e-pakalpojumus, ir:
	Iebildums
Attiecībā uz 36. punktu, kurā noteiktas iestādes, kurām ir tiesības iegūt informāciju no sistēmas “DigiSoc”, lūdzam papildināt ka bez maksas informāciju no sistēmas var saņemt arī tiesas, Tiesu administrācija un zvērināti tiesu izpildītāji.
 
Piedāvātā redakcija
-
	Māris Kumerdanks (TA)

	4.
	Noteikumu projekts
41.1. informācijas sistēmā uzkrātos personificētos datus glabā atbilstoši to izmantošanas mērķim un attiecīgā sociālā pakalpojuma un sociālās palīdzības administrēšanu, sociālās rehabilitācijas pakalpojuma sniegšanas izdevumu piedziņu un starpinstitucionālās sadarbības programmu "Bērna māja" regulējošajos normatīvajos aktos noteiktajam. Datus, kuru apstrādes mērķis ir sasniegts vai zudis, anonimizē un uzglabā informācijas sistēmas datu arhīvā;
	Iebildums
Lūdzam skaidrot un, ja nepieciešams, precizēt projektu kopumā par to, kā ministrija kā sistēmas pārzinis nodrošinās personas datu glabāšanas termiņa ievērošanu, proti, personas datu dzēšanu, ievērojot personas datu glabāšanas ierobežojuma principu, ņemot vērā, ka datus sistēmā ievadīs dažādi pārziņi, kā arī projekts paredz "datu glabāšanu atbilstoši to izmantošanas mērķim", kas nesniedz skaidru priekšstatu, cik ilgi šie dati varētu tikt glabāti. No anotācijā sniegtās informācijas izriet, ka atsevišķu personas datu veidu apstrādes tiesiskais pamats ir pašvaldību saistošie noteikumi, tādēļ pastāv iespēja, ka glabāšanas termiņi atsevišķiem datiem, kas tiek ievadīti sistēmā, varētu atšķirties starp pašvaldībām. Tieslietu ministrijas ieskatā projekta redakcijas par personas datu glabāšanas termiņiem veidojamas skaidras, saprotamas, izvairoties no sadrumstalota regulējuma izveides un iespēju robežās nosakot vienotus datu glabāšanas termiņus noteiktiem datu veidiem, tādējādi nodrošinot projekta atbilstību personas datu likumīguma, godprātības un pārredzamības principam.
Piedāvātā redakcija
-
	Santa Skutele (TM)

	5.
	Anotācija (ex-ante)
1.3. Pašreizējā situācija, problēmas un risinājumi
	Iebildums
Lūgums anotācijā izvērstāk skaidrot noteikumu projekta 34.6.punktā minēto attiecībā valsts un pašvaldības iestādēm, kurām ir tiesības bez maksas saņemt ziņas no informācijas sistēmas, tai skaitā izmantojot e-pakalpojumus - t.i. norādīt mehānismu kā šī informācija iegūstama un tiks sniegta.
Lūgums anotācijā norādīt, ka tiesām savu funkciju izpildei ir tiesības iegūt visplašākajā apjomā DigiSoc sistēmā ievadītos datus.
Piedāvātā redakcija
-
	Gunta Degle (TM)

	6.
	Anotācija (ex-ante)
1.3. Pašreizējā situācija, problēmas un risinājumi
	Iebildums
Noteikumu projekta 35.20. punkts kopsakarā ar 6.2.2.5.8. un 6.2.2.5.10. punktiem paredz, ka no Uzņēmumu reģistra vestajiem reģistriem tiks izgūti un informācijas sistēmā tiks iekļauti dati par personu saistībām ar tiesību subjektiem, kurā viņa ir dalībnieks, amatpersona, prokūrists vai patiesais labuma guvējs, kā arī dati par personu noslēgtajiem laulības līgumiem. Vēršam Jūsu uzmanību uz to, ka dati par personu noslēgtajiem laulības līgumiem nav iekļauti datu izplatīšanas un pārvaldības platformā, līdz ar to, pilnvērtīgu datu apriti nebūtu iespējas nodrošināt izvēloties šādu variantu. Savukārt tiešās saskarnes veidošana ar informācijas sistēmu arī nebūtu atbalstāma, jo tās izveidei ir nepieciešami papildus budžeta līdzekļi.
Ņemot vērā iepriekš minēto, lūdzam papildināt anotāciju ar norādi, ka dati, kuri norādīti noteikumu projekta 6.2.2.5.8. un 6.2.2.5.10. punktos, informāciju sistēmā tiks iekļauti izmantojot valsts informācijas sistēmu savietotāju.
Papildus lūdzam arī norādīt anotācijā, ka informācijas apmaiņa notiks izmantojot valsts informācijas sistēmu savietotāja standartizētu informācijas un tehnoloģiju koplietošanas infrastruktūru atbilstoši noteikumu projekta 33.4. punktam. 
Piedāvātā redakcija
-
	Elīza Elza Šmite (TM)

	7.
	Noteikumu projekts
6.2.2.5.8. personas saistība ar tiesību subjektiem, kurā viņa ir dalībnieks, amatpersona, prokūrists vai patiesais labuma guvējs;
	Priekšlikums
Ņemot vērā, ka Valsts sociālās politikas monitoringa informācijas sistēmā netiek apstrādāti šie dati, lūdzam anotācijā skaidrot to apstrādes nepieciešamību un nolūku.
Piedāvātā redakcija
-
	Santa Skutele (TM)

	8.
	Noteikumu projekts
6.2.2.5.10. noslēgtie laulības līgumi;
	Priekšlikums
Ņemot vērā, ka Valsts sociālās politikas monitoringa informācijas sistēmā netiek apstrādāti šie dati, lūdzam anotācijā skaidrot to apstrādes nepieciešamību un nolūku, kā arī skaidrot, kāda tieši informācija tiks apstrādāta par noslēgtajiem laulības līgumiem (piemēram, apstiprinājums, ka ir noslēgts laulību līgums, tā noslēgšanas datums).
Piedāvātā redakcija
-
	Santa Skutele (TM)

	9.
	Noteikumu projekts
6.2.5. ziņas par kredītiestādes konta pārskatiem, ja attiecināms:
	Priekšlikums
Ņemot vērā, ka Valsts sociālās politikas monitoringa informācijas sistēmā netiek apstrādāti šie dati, lūdzam anotācijā skaidrot to apstrādes nepieciešamību un nolūku, kā arī norādot, kādos gadījumos šie dati varētu tikt apstrādāti.
Piedāvātā redakcija
-
	Santa Skutele (TM)

	10.
	Noteikumu projekts
6.2.5.4. konta atvēršanas un slēgšanas datums;
	Priekšlikums
Lūdzam papildināt anotāciju, sniedzot skaidrojumu, kas pamatotu informācijas par konta atvēršanas un slēgšanas datuma apstrādes nepieciešamību.
Piedāvātā redakcija
-
	Santa Skutele (TM)

	11.
	Noteikumu projekts
6.3.2.11.5. maksājuma dati;
	Priekšlikums
Lūdzam anotācijā sniegt skaidrojumu, kādu tieši informāciju plānots apstrādāt šā apakšpunkta ietvaros, pamatojot šo datu apstrādes nepieciešamību.
Piedāvātā redakcija
-
	Santa Skutele (TM)

	12.
	Noteikumu projekts
40. Katru datu apstrādi informācijas sistēmā auditē. Auditācijas pierakstus glabā 24 mēnešus, nodrošinot tiem ierobežotu piekļuvi.
	Priekšlikums
Lūdzam papildināt anotāciju ar attiecīgu skaidrojumu, kas pamatotu auditācijas pierakstu glabāšanas termiņu. Atbilstoši Datu regulas 5. panta 1. punkta "e" apakšpunktā ietvertajam glabāšanas ierobežojuma principam, personas datus glabā tikai tik ilgi, kamēr tie ir nepieciešami nolūkiem, kuros to apstrādā. Papildus norādāms, ka Datu regulā nav noteikti konkrēti termiņi datu glabāšanai, tomēr šie termiņi ir saistīti ar pārziņa datu apstrādes nolūkiem un to sasniegšanai nepieciešamo datu apjomu. Vēršam uzmanību, ka anotācijā nav sniegts skaidrojums nepieciešamībai uzglabāt auditācijas pierakstus 24 mēnešus.
Piedāvātā redakcija
-
	Santa Skutele (TM)

	13.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Lūgums anotācijā plašāk skaidrot veidus, kā noteikumu projekta 35.punktā minētie dati tiek iegūti, proti, vai tos uz vienošanās pamata periodiski iesūta 35.punktā uzskaitītās iestādes, dati tiek sniegti pamatojoties uz starpresoru vienošanos vai tml.
Piedāvātā redakcija
-
	Gunta Degle (TM)

	14.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Noteikumu projekta 6.2.2.5.8. un 6.2.2.5.10. punktos ir norāde, ka informācijas sistēmā tiks iekļauti dati par personu saistību ar tiesību subjektiem, kurā viņa ir dalībnieks, amatpersona, prokūrists vai patiesais labuma guvējs, kā arī dati par personu noslēgtajiem laulības līgumiem. Lūdzam precizēt anotāciju norādot, kāda veida datus ir plānots iekļaut informāciju sistēmā. Proti, vai informācijas sistēmā ir paredzēts iekļaut tikai faktu, ka, piemēram, konkrētajai personai ir noslēgts laulību līgums vai tā ir dalībnieks kādā tiesību subjektā, vai arī ir paredzēts iekļaut plašāku datu apjomu.
Piedāvātā redakcija
-
	Elīza Elza Šmite (TM)

	15.
	Anotācija (ex-ante)
8.1.13. uz datu aizsardzību
	Priekšlikums
Ņemot vērā projekta 36.punktu, kā arī Valsts kancelejas 2021. gada vadlīnijās sākotnējās ietekmes novērtēšanai un novērtējuma ziņojuma sagatavošanai vienotajā tiesību aktu izstrādes un saskaņošanas portālā noteikto attiecībā uz datu aizsardzību (54.-55.lpp.), aicinām papildināt anotāciju par citiem nosacījumiem datu apstrādei, piemēram, datu piekļuves kontekstā. Proti, kam tiek nodrošināta piekļuve personas datiem, kā tiks nodrošināts personas datu minimizēšanas princips, nosūtot datus citiem saņēmējiem, ņemot vērā, ka projekts neparedz skaidru personas datu veidu uzskaitījumu, kādi ir nododami atsevišķiem pārziņiem, piemēram, tiek plānots, ka valsts un pašvaldību institūcijas varēs saņemt DigiSoc esošos datus tādā apjomā, kāds nepieciešams šo institūciju funkciju izpildei.
Piedāvātā redakcija
-
	Santa Skutele (TM)

	16.
	Anotācija (ex-ante)
8.1.13. uz datu aizsardzību
	Priekšlikums
Lūdzam norādīt anotācijā informāciju, vai attiecībā uz plānoto personas apstrādi DigiSoc ir veikts novērtējums par ietekmi uz personas datu aizsardzību (turpmāk - NIDA). Atbilstoši Valsts kancelejas 2021. gada vadlīnijās sākotnējās ietekmes novērtēšanai un novērtējuma ziņojuma sagatavošanai vienotajā tiesību aktu izstrādes un saskaņošanas portālā noteiktajam attiecībā uz datu aizsardzību (54.-55.lpp.), ja apstrādes veids, jo īpaši, izmantojot jaunās tehnoloģijas un ņemot vērā apstrādes raksturu, apjomu, kontekstu un nolūkus, varētu radīt augstu risku fizisku personu tiesībām un brīvībām, saskaņā ar Datu regulas 35. pantu būtu veicama NIDA. Anotācijā būtu atspoguļojama informācija, ka šāds novērtējums ir veikts, kā arī galvenās novērtējumā gūtās atziņas.
Piedāvātā redakcija
-
	Santa Skutele (TM)



